Motoris skiet kaper doodŉ Motoris het Vrydagoggend ŉ kaper in Montrose in Pietermaritzburg, KwaZulu-Natal doodgeskiet. Kol. Jay Naicker, woordvoerder van die polisie, sê die voorval het omstreeks 10:00 Vrydagoggend buite ŉ huis in Nedenweg plaasgevind. Naicker sê die motoris, ŉ 58-jarige man, het glo tuis gekom en uit sy motor geklim toe hy deur twee gewapende mans oorval is. Naicker sê een van die mans het ŉ vuurwapen op die motoris gerig, hom aan sy arm gegryp en sy motorsleutels geëis. Naicker sê die motoris het ook ‘n vuurwapen uitgeruk en op die gewapende mans losgebrand. Een van die kapers is in die bors getref en is op die toneel dood. Sy medepligtige het in ŉ wit Nissan-bakkie gevlug. Die polisie het op ŉ 9mm-pistool, twee selfone en ŉ groot bedrag kontant beslag gelê. Naicker sê ŉ geregtelike doodsondersoek word gedoen. Die polisie ondersoek ook ŉ saak van poging tot kaping.